Perang Burma–Siam (1765–1767)

Perang Burma–Siam 1765–1767, juga dikenali sebagai perang kejatuhan Ayutthaya kedua () merupakan konflik ketenteraan kedua antara Burma di bawah Dinasti Konbaung dan Kerajaan Ayutthaya di bawah Dinasti Ban Phlu Luang Siam, yang berlangsung dari 1765 hingga 1767. Peperangan ini menamatkan kewujudan Kerajaan Ayutthaya yang berusia 417 tahun.Harvey, pp. 250–253

 Latar belakang 
Pada pertengahan abad ke-18, Burma di bawah dinasti baharu Konbaung muncul sebagai sebuah kuasa besar. Raja Alaungpaya, pengasas dinasti tersebut, mengetuai tentera Burma seramai 40,000 orang, dan bersama anaknya, Putera Myedu sebagai panglima hadapan, menyerang Siam pada akhir 1759 hingga awal 1760. Tentera Burma sampai ke Ayutthaya dan menyerang kota itu pada April 1760, tetapi kedatangan musim hujan serta sakit mendadak Alaungpaya memaksa tentera Burma berundur. Strategi tradisional Siam bertahan secara pasif di kubu Ayutthaya menentang pengepungan Burma berjaya untuk kali terakhir, menangguhkan kejatuhan Ayutthaya selama tujuh tahun lagi. Alaungpaya mangkat pada Mei 1760 ketika dalam perjalanan pulang dari Siam.

Pencerobohan Burma ke atas Siam pada 1760, di mana tentera Burma terutama Putera Myedu berpeluang mempelajari geografi, strategi dan taktik Siam serta menilai kelemahan mereka sendiri, menjadi asas kepada pencerobohan Burma seterusnya pada 1765–1767. Putera Myedu menaiki takhta Burma sebagai Raja Hsinbyushin pada akhir 1763. Hsinbyushin mewarisi kekuatan ketenteraan daripada ayahandanya Alaungpaya, dan bertekad menyelesaikan misi bapanya yang tidak kesampaian, iaitu menakluki Ayutthaya.

 Persiapan Burma 
Burma menghantar pasukan tentera untuk menakluk Lanna (Chiang Mai) dengan jayanya pada 1762–1763. Pada tahun 1764, Raja Hsinbyushin mengarahkan Ne Myo Thihapate memimpin 20,000 tentera Burma untuk menumpaskan pemberontakan kecil di Lanna dan seterusnya menyerang Ayutthaya. Hsinbyushin turut menghantar 20,000 lagi tentera di bawah Maha Nawrahta untuk menyerang Siam dari arah Tavoy, menghasilkan serangan kepit dua penjuru terhadap Ayutthaya.

Siam yang berpusat di ibu kota Ayutthaya, berada dalam keadaan hampir tidak berdaya menghadapi Burma yang bersifat ketenteraan. Disebabkan ketiadaan ancaman luar untuk tempoh yang lama, sistem pertahanan Siam telah lama tidak digunakan sejak akhir abad ke-17. Kekurangan tenaga manusia yang kronik juga melemahkan pertahanan Siam.

Ne Myo Thihapate menakluki kerajaan-kerajaan Lao, termasuk Luang Prabang dan Vientiane pada Mac 1765. Dengan penaklukan Burma ke atas Lanna dan Laos, Burma menguasai dan mengepung sepenuhnya sempadan utara Siam, serta memperoleh akses kepada sumber tenaga manusia dan sumber lain yang luas.

 Peperangan 
Pada awal tahun 1765, Maha Nawrahta dari pangkalannya di Tavoy, menghantar pasukan hadapan untuk menyerang dan menakluk bandar-bandar wilayah Siam di sebelah barat. Ne Myo Thihapate bersama gabungan Burma–Lanna, turun ke Siam Utara pada Ogos 1765. Ayutthaya mengamalkan strategi pertahanan yang sangat berpusat, dengan memanggil pasukan wilayah untuk mempertahankan Ayutthaya, memberi tumpuan kepada perlindungan kota diraja itu sendiri sambil meninggalkan bandar-bandar wilayah lain yang kurang dipertahankan dan kota yang mudah ditawan pasukan Burma. Di kota-kota Siam yang ditawan, para panglima Burma merekrut askar Siam tempatan untuk menyertai angkatan mereka.

Pada Oktober 1765, Maha Nawrahta dengan angkatan utamanya dari Tavoy, menyerang kawasan teras Chao Phraya milik Siam. William Powney, seorang pedagang British, atas permintaan istana Ayutthaya, berunding dan bertempur dengan pasukan Burma di bawah Maha Nawrahta dalam Pertempuran Nonthaburi pada Disember 1765, namun Burma berjaya mengalahkan Siam.

Maha Nawrahta bersama angkatan Tavoy dari barat, dan Ne Myo Thihapate dengan angkatan Lanna dari utara, bertemu dan mengepung Ayutthaya antara Januari hingga Februari 1766, lalu menduduki kawasan pinggir kota. Maha Nawrahta berkubu di Siguk di sebelah barat Ayutthaya, manakala Ne Myo Thihapate berkhemah di Paknam Prasop di sebelah utara. Raja Siam, Ekkathat menghantar pasukan pertahanan untuk mengusir Burma dari kawasan tersebut, namun semuanya gagal.

Satu kumpulan penentangan Siam yang dikenali sebagai Bang Rachan muncul pada Februari 1766 dan bertahan sehingga Jun. Walaupun tidak memberi kesan besar terhadap perjalanan perang, kisah keberanian mereka kemudian diangkat dan diraikan oleh penulisan nasionalis Thai pada abad-abad berikutnya.

Selama empat belas bulan, dari Februari 1766 hingga April 1767, Ayutthaya menahan pengepungan Burma. Ayutthaya menggunakan strategi tradisional bertahan secara pasif dalam kota, bergantung pada dua bentuk pertahanan utama: Tembok kota yang dianggap kebal, dibina semasa pemerintahan Raja Narai dengan bantuan arkitek Perancis, dan kedatangan musim hujan, yang biasanya memaksa Burma berundur.

Pada peringkat awal, Ayutthaya berada dalam keadaan yang baik kerana makanan dan bekalan masih mencukupi, dan orang Siam hanya menunggu Burma berundur. Bagaimanapun, kali ini Burma tidak berhasrat berundur. Dengan mengambil pelajaran daripada kempen tahun 1760, Raja Hsinbyushin memperkenalkan strategi baharu untuk menembusi pertahanan Siam. Angkatan Burma tetap bertahan sepanjang musim hujan, sanggup menempuh tanah lembap dan paya demi menekan Ayutthaya sehingga menyerah diri.

Pasukan pengepung Burma semakin menghampiri Ayutthaya pada September 1766, dengan Ne Myo Thihapate mara ke Phosamton, manakala Maha Nawrahta mendekati Wat Phukhaothong. Menjelang akhir 1766, keadaan penduduk Ayutthaya menjadi semakin terdesak apabila bekalan makanan dan sumber kehabisan, menyebabkan ramai yang akhirnya menyerah diri kepada Burma.

Dalam keadaan terdesak, seorang tokoh ketenteraan Siam berketurunan Cina Teochew yang dikenali sebagai Phraya Tak mengumpulkan tentera Cina–Siam untuk memecahkan barisan kepungan Burma menuju ke Siam Timur pada awal Januari 1767 untuk mencari kedudukan baharu. Pada masa yang sama, Perang China–Burma sedang berlaku. Konflik antara Burma dan Dinasti Qing China mengenai negeri-negeri Shan di sempadan menyebabkan Yang Yingju, Wizurai Yun-gui menghantar tentera Panji Hijau China untuk menyerang Burma secara langsung pada Oktober 1766. Hal ini mendorong Raja Burma, Hsinbyushin pada Januari 1767, untuk memerintahkan tentera pengepung di Ayutthaya supaya menamatkan penaklukan Ayutthaya dengan segera, agar tentera dapat dialihkan ke medan perang menentang China. Maha Nawrahta kemudian memperhebat pengepungan dengan membina dua puluh tujuh kubu di sekeliling Ayutthaya.

Kejatuhan Ayutthaya
Pada Februari hingga Mac 1767, Ayutthaya menghantar barisan terakhir pertahanan yang terdiri daripada sukarelawan Cina dan pejuang Katolik Portugis, namun mereka turut dikalahkan. Maha Nawrahta meninggal dunia akibat sakit pada Mac 1767, meninggalkan rakannya, Ne Myo Thihapate untuk mengambil alih keseluruhan komando pasukan pengepung Burma.

Ne Myo Thihapate kemudian merancang taktik untuk memintas tembok Ayutthaya dengan menggali terowong bawah tanah memasuki kota. Pada awal April 1767, tentera Burma melalui terowong itu, membakar bahagian asas tembok, menyebabkan bahagian timur laut tembok Ayutthaya runtuh, seterusnya membolehkan tentera Burma memasuki kota. Ayutthaya, ibu kota diraja Siam selama empat abad, jatuh ke tangan Burma pada 7 April 1767.

Selepas itu, berlakulah pembunuhan beramai-ramai terhadap penduduk, pembakaran istana diraja Siam, kuil-kuil, bangunan tradisional serta rampasan harta. Ekkathat, raja terakhir Ayutthaya dipercayai mati sama ada terkena tembakan rawak atau akibat kebuluran. Seramai 30,000 penduduk Siam, termasuk ahli keluarga diraja yang tumbang, tukang-tukang mahir, serta artifak budaya, dibawa pulang ke Burma.

Ne Myo Thihapate menduduki runtuhan Ayutthaya selama dua bulan sehingga beliau berundur pada Jun 1767, meninggalkan hanya satu pasukan kecil di bawah pegawai Mon, Thugyi di Phosamton bagi mengawasi pendudukan Burma yang singkat di Siam Pusat Bawah, manakala selebihnya wilayah Siam berpecah menjadi beberapa kerajaan wilayah yang saling bersaing.

 Kesan 
Burma mengalihkan sebahagian besar pasukan pendudukan Ayutthaya ke medan perang menentang China, sekali gus memberi peluang keemasan kepada Siam untuk bangkit semula. Phraya Tak, pemimpin Siam berketurunan Teochew, yang sebelum ini berundur ke Siam Timur, mengumpulkan pasukan di kawasan tersebut untuk menghalau Burma dan menawan semula kawasan Ayutthaya–Thonburi pada November 1767.

Bagaimanapun, Ayutthaya ketika itu terlalu musnah dan tidak lagi sesuai dijadikan ibu kota Siam. Oleh itu, Phraya Tak, yang baru ditabalkan sebagai Raja Taksin pada Disember 1767, memindahkan pusat pemerintahan diraja Siam ke Thonburi, di selatan Ayutthaya. Ayutthaya kekal wujud hanya sebagai kota wilayah kelas kedua; struktur bangunannya dileraikan untuk pembinaan Bangkok, dan kekayaannya habis dijarah oleh pemburu harta.

Setelah menyelesaikan peperangan dengan China pada tahun 1769, Hsinbyushin menyambung semula kempen ketenteraan untuk menyerang kerajaan Thonburi pada 1775–1776. Namun demikian, Siam di bawah pemerintahan baharu jauh lebih tahan dan lebih cekap dalam usaha mempertahankan diri daripada pencerobohan Burma. Pencerobohan Burma ke atas Siam pada 1785–1786 merupakan pencerobohan besar terakhir dalam sejarah hubungan kedua-dua negara.

Siam kehilangan Tenasserim kepada Burma untuk selama-lamanya pada tahun 1765, yang kini menjadi wilayah Tanintharyi moden (percubaan Siam untuk merebut kembali Tenasserim pada 1792–1794 gagal). Sebagai pertukaran, Siam berjaya menguasai Lanna atau Thailand Utara moden daripada Burma pada tahun 1775.

 Catatan 

Sumber
























Category:Peperangan Burma–Siam
Category:Perang melibatkan Kerajaan Ayutthaya
Kategori:Konflik abad ke-18